U-I-77/99
Natisni
Opravilna št.:
U-I-77/99
Datum odločitve:
1. 4. 1999
Objavljeno:
OdlUS VIII, 72
ECLI:
ECLI:SI:USRS:1999:U.I.77.99
Akt:
Odločba Ministrstva za kmetijstvo, gozdarstvo in prehrano št. 323-08/96 z dne 30. 6. 1998
Izrek:
Pobuda za začetek postopka za oceno zakonitosti odločbe Ministrstva za kmetijstvo, gozdarstvo in prehrano se zavrže.
Evidenčni stavek:
Ker odločba Ministrstva za kmetijstvo, gozdarstvo in prehrano o odvzemu javnih pooblastil ni predpis oziroma splošen akt za izvrševanje javnih pooblastil, ampak posamičen akt izdan v upravnem postopku, je Ustavno sodišče pobudo za oceno njene zakonitosti zavrglo.
Geslo:
Ustavno sodišče, nepristojnost za presojo akta, ki ni splošni akt.
Javno pooblastilo.
Pravna podlaga:
Ustava, 160. čl.
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Veterinarska zbornica Slovenije, Ljubljana
Datum vloge:
21. 9. 1999
Vrsta odločitve:
sklep
Vrsta rešitve:
zavrženje
Dokument:
US19398
Dokument v PDF obliki:
U-I-77-99.pdf
117 KB
Prenesite datoteko
U-I-77/99
1.4.1999
S K L E P
Ustavno sodišče je v postopku za preizkus pobude Veterinarske zbornice Slovenije, Ljubljana, ki jo zastopa Magdalena Vrabič, odvetnica v Šentjurju, na seji dne 1. aprila 1999
s k l e n i l o:
Pobuda za začetek postopka za oceno zakonitosti odločbe Ministrstva za kmetijstvo, gozdarstvo in prehrano št. 323-08/96 z dne 30. 6. 1998 se zavrže.
O b r a z l o ž i t e v
A.
1. Pobudnica z vlogo izpodbija odločbo Ministrstva za kmetijstvo, gozdarstvo in prehrano št. 323-08/96 z dne 30. 6. 1998 (v nadaljevanju: odločba), s katero so ji bila odvzeta javna pooblastila. Predlaga, naj Ustavno sodišče do dokončne odločitve zadrži njeno izvrševanje. Meni, da je izpodbijana odločba v nasprotju z določbami 35. do 39. člena Zakona o splošnem upravnem postopku (Uradni list SFRJ, št. 47/86 - v nadaljevanju: ZUP) in v nasprotju z Odredbo o strokovni izobrazbi, ki jo morajo imeti delavci za opravljanje dejanj v upravnem postopku (Uradni list SRS, št. 14/88 - v nadaljevanju: Odredba).
2. Ker iz vloge ni bilo razvidno, ali gre za pobudo za začetek postopka za oceno zakonitosti predpisa ali za ustavno pritožbo, je Ustavno sodišče pobudnico pozvalo, naj vlogo dopolni tako, da se o navedenem izjavi in da v skladu z vsebinsko opredelitvijo vlogo ustrezno dopolni.
3. V dopolnitvi je pobudnica, ki jo v postopku pred Ustavnim sodiščem zastopa odvetnica, ponovno navedla, da vlaga pobudo za oceno zakonitosti izpodbijane odločbe, ter predlagala, naj Ustavno sodišče ugotovi njeno neskladje z omenjenimi določbami ZUP in Odredbe.
B.
4. Glede na pobudničine navedbe je Ustavno sodišče njeno vlogo obravnavalo kot pobudo za začetek postopka za oceno zakonitosti izpodbijane odločbe.
5. Ustavno sodišče na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča med drugim tudi o ustavnosti in zakonitosti predpisov in splošnih aktov za izvrševanje javnih pooblastil. Izpodbijana odločba ni splošen akt, ampak je posamičen akt, izdan v upravnem postopku, zato se lahko izpodbija v okviru upravnega postopka oziroma v upravnem sporu. Kakor je razvidno iz listin, priloženih pobudi, je pobudnica upravni spor sprožila, upravno sodišče pa je na njen predlog do odločitve v upravnem sporu tudi zadržalo izvrševanje izpodbijane odločbe. Ustavno sodišče pa lahko v skladu z določbo šeste alinee prvega odstavka 21. člena ZUstS posamičen akt presoja le z vidika morebitnih kršitev človekovih pravic in temeljnih svoboščin, če je zoper njega vložena ustavna pritožba, ko so že izčrpana vsa pravna sredstva.
6. Glede na navedeno ni izpolnjen procesni pogoj iz 21. člena ZUstS. Ustavno sodišče za oceno ustavnosti in zakonitosti odločbe ni pristojno, zato je pobudo zavrglo.
C.
7. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen